# Alentejo

Alentejo [ɐ.lẽ.'tɛ.ʒo] és una regió geogràfica, històrica i cultural del centre-sud i sud de Portugal. Literalment, en portuguès significa la zona conquerida més enllà del riu Tejo, la situada més al sud.
L'Alentejo inclou les subregions de Baixo Alentejo, Alt Alentejo, Alentejo Central i Alentejo Litoral, amb un total de 47 municipis. A més, era part de l'antiga comarca de l'Alentejo (fins a 1801) el municipi d'Olivença, que des de llavors Espanya es va apropiar, però Portugal no reconeix que Olivença siga espanyol.
Limita al nord amb Beira Baixa, a l'est amb Espanya (Andalusia i Extremadura), al sud amb l'Algarve i a l'oest amb l'oceà Atlàntic, Ribatejo i Estremadura.
L'àrea de l'Alentejo és de 27.292 km² (29,6% del país) i té una població de 790.849 habitants (7,5% del país). La densitat de població de l'Alentejo és de 18,7 hab./km².

## Geografia

Formada per sòls àcids, és una regió de suaus turons amb un clima mediterrani més oceànic que la part espanyola adjacent. Ací es crien la major part de les sureres portugueses, en forma de devesa. Portugal és el major productor mundial de suro, amb un 70% de la producció. Es conrea també l'olivera i en menor grau la vinya. Al nord de la regió predomina la ramaderia de boví, oví i porcí. Cap al sud predomina més l'agricultura. Del seu valor natural és testimoniatge haver estat la darrera regió portuguesa a albergar el linx ibèric.
Les seues costes estan molt poc urbanitzades pel fort vent de l'oceà. Això fa que formen sistemes dunars molt espectaculars, que probablement són els millor conservats de la península. El 2015, les platges de l'Alentejo es consideraven les millors d'Europa.

### Relleu

El relleu del camp varia des de les planes obertes del sud de l'Alentejo, als turons de granit a la frontera amb Galícia al nord i l'estat espanyol a l'est. Per alimentar les necessitats d'aigua d'aquesta àrea considerable es construïren unes preses públiques entre les quals destaca la d'Alqueva. El paisatge és sobretot de suaus pujols i planes, amb sureres i oliveres, o vinyes.

### Subregions

El NUT II d'Alentejo es divideix en 5 subregions i comprén 58 municipis i prop de 400 freguesies.
Alt Alentejo - 118.352 habitants (6.230 km²)
Alentejo Central - 166.706 habitants (7.393 km²)Alentejo Litoral - 100.895 habitants (5.308,11 km²)Baixo Alentejo - 126.692 habitants (8.505 km²)
Lezíria do Tejo - 247.453 habitants (4.275 km²)

## Demografia

La població resident a l'Alentejo és d'al voltant de 759.000, amb un 49% d'homes i un 51% de dones. És la regió menys poblada del país, que representa més d'un terç del territori nacional, però només el 7,1% de la seua població. També és la regió amb la població més anciana, amb 22.9% sent major de 65 anys (mentre que la mitjana nacional és de 17,5%).
La població hi continua disminuint, sobretot a l'interior. Es diu que els vilatans emigren dels llogarets a les ciutats de Portugal i d'ací a les ciutats de l'estranger. Part de la immigració que rep l'Alentejo és d'europeus del nord que busquen un clima assolellat, tot i que no sempre hi viuen de manera permanent, només per a retirs temporals. La població provinent de la Xina, Brasil i, en la seua majoria, d'Europa oriental se suma a frenar el declivi de la població.

## Referències

* ↑ «Censos 2011».
* ↑ Quart trimestre, 2008 - 2.700 menys que el quart trimestre de 2007.

## Enllaços externs

* Melhor Alentejo